60 000 dakloos na sikloon Madagaskar trefInwoners bekyk die skade aan ‘n pad in Ranomafana nadat sikloon Batsirai die eilandnasie Madagaskar die naweek getref het. (Foto: Rijasolo/AFP) Die dodetal weens sikloon Batsirai wat Madagaskar vroeër getref het, staan nou op 30 en kan aansienlik hoër styg terwyl meer liggame in die puin van verwoeste huise gevind word. Die eiland-nasie se rampbestuursagentskap (BNGRC) het Woensdag gesê die dodetal het gestyg van 21 die vorige aand, tot die amptelike syfer van 30 waarop dit tans staan. Sowat 94 000 mense is deur die sikloon geraak en sowat 60 000 is nou haweloos. Talle nie-regeringsorganisasies en agentskappe van die Verenigde Nasies (VN) het reeds begin om voorraad en spanne na die rampgeteisterde gebied te stuur wat deurgeloop het onder swaar reën en wind van tot 165 km/h. Die tropiese sikloon het Madagaskar Saterdagaand en Sondag op ŉ 150 km lange, yl bevolkte landelike gebied aan die ooskus van die eiland getref. Namate die sikloon na die binneland beweeg het, het dit ryslande in die land se sentrale “broodmandjie” verwoes, wat vrese vir ŉ humanitêre krisis laat verhoog het. Duitse kenners is reeds in die land – een van die wêreld se armstes – om met noodlenigingsoperasies te help. Daar is ook reeds begin om 20 paaie en 17 brûe wat ineengestort en nedersettings van die res van die land afgesny het, te herstel. Jean Francois Basse, ŉ lid van die Unicef-afvaardiging in die land, sê maatskaplike dienste is veral swaar getref. “Tientalle skole en mediese sentrums is deur Batsirai beskadig of verwoes en dit het ŉ regstreekse uitwerking op kinders,” sê hy. Daar moet ook nie net na hul onmiddellike behoeftes gekyk word nie, maar ook na langtermynplanne om beter geboue op te rig. Madagaskar tel nog die stukke op ná tropiese storm Ana die eiland verlede maand getref het. (Foto: Rijasolo/AFP) Daar heers ook groot kommer oor gewasse wat deurgeloop het. “Ons weet vir seker dat ryslande en rysoeste beskadig of verlore gaan wees. Dit is die hoofgewas van die Malgassiese mense en hulle voedselsekerheid gaan oor die volgende drie na ses maande ernstig geraak word as ons nie nou iets doen nie,” sê Pasqualina DiSirio, direkteur van die Wêreldvoedselprogram in die land. Die VN het begin om warm etes in Manakara, een van die gebiede wat die kwaaiste getref is, te versprei. Talle organisasies, onder wie Action Against Hunger, Handicap International, Save the Children en Medecines du Monde, was voor die sikloon getref het al op ŉ gereedheidsgrondslag en het gehelp om toerusting en medisyne bymekaar te kry. Benewens die regeringshulp wat hulle kry, verskaf die organisasies ook hulp in die vorm van kos, primêre gesondheidsdienste en die verspreiding van kombuistoerusting, komberse en higiëniese produkte. Sowat 77% van Madagaskar se 28 miljoen mense lewe onder die broodlyn, en die sikloon kom te midde van ŉ ernstige droogte in die suide van die land waar meer as ŉ miljoen mense nou al aan akute wanvoeding ly. Hongersnood staar talle in die gesig. Madagaskar tel nog die stukke op ná tropiese storm Ana die eiland verlede maand getref het. Altesame 55 mense, die meeste van hulle in Antananarivo, het omgekom. Ana het Malawi, Mosambiek en Zimbabwe ook getref en tientalle sterftes veroorsaak.